


[bookmark: _Hlk44067470]Na temelju članka 134. Zakona o odgoju i obrazovanju u osnovnoj i srednjoj školi (»Narodne novine«, broj 87/2008, 86/2009, 92/2010, 105/2010, 90/2011, 16/2012, 86/2012, 94/2013, 152/2014, 07/2017, 68/2018, 98/2019 i 64/202, 151/22, 155/23, 156/23) te Odluke o uvjetima za prijam učenika prvih razreda srednjih škola u učeničke domove u školskoj godini 2026./2027. Ministarstva znanosti, obrazovanja i mladih (NN 68/26), Pomorska škola, Učenički dom „Tomislav Hero“ objavljuje


NATJEČAJ 
ZA PRIJAM UČENIKA PRVIH RAZREDA SREDNJIH ŠKOLA 
U UČENIČKI DOM „TOMISLAV HERO“
 U ŠKOLSKOJ GODINI 2026./2027.

I.
[bookmark: _Hlk74210862]Uvjeti za prijam učenika u učeničke domove temelje se na Odluci o uvjetima za prijam učenika prvih razreda srednjih škola u učeničke domove u školskoj godini 2026./2027. (»Narodne novine« broj 68/26).

U natječaju utvrđeni su rokovi za prijavu i upis te uvjeti za prijam učenika prvih razreda srednjih škola u Učenički dom „Tomislav Hero“ (u daljnjem tekstu: Dom) u školskoj godini 2026./2027.

Dom ima 47 slobodnih mjesta (26 ž  i  21 m) za prijam učenika za školsku godinu 2026./2027.

II.
Uslugama odgojnih aktivnosti, smještaja i prehrane Doma mogu se koristiti redoviti učenici srednjih škola u Republici Hrvatskoj koji se školuju izvan mjesta stalnoga boravka i koji su hrvatski državljani, Hrvati iz drugih država, djeca državljana država Europskoga gospodarskog prostora i Švicarske Konfederacije te djeca državljana zemalja izvan Europskoga gospodarskog prostora i Švicarske Konfederacije.

Dom prima učenike na smještaj za vrijeme trajanja upisanog programa obrazovanja u skladu sa Statutom Pomorske škole te odredbama sklopljenog ugovora o međusobnim pravima i obvezama, o čemu odlučuje Odgajateljsko vijeće Doma. Dom prima učenike na smještaj za vrijeme trajanja upisanog programa obrazovanja pod uvjetom da uspješno i redovito završavaju upisane razrede te poštuju pravila Doma i odredbe sklopljenog ugovora, a o čemu odlučuje Odgajateljsko vijeće Doma. Na kraju nastavne godine učenici podnose molbu za smještaj iduće školske godine u Domu.

Učenike viših razreda i državljane zemalja izvan Europskoga gospodarskog prostora i Švicarske Konfederacije Dom prima ako imaju reguliran status boravka sukladno zakonu kojim je uređen status stranaca, uz suglasnost osnivača.

Na nepopunjena mjesta Dom može primiti i studente hrvatskih visokih učilišta s liste prvenstva koju utvrdi Studentski centar Rijeka te druge polaznike, ako to ne ometa redoviti odgojni rad i život u Domu.

S roditeljem/skrbnikom svakog učenika, studentom, odnosno drugim korisnikom usluga Doma Dom sklapa ugovor o međusobnim pravima i obvezama.


III.
Učenici prvih razreda srednjih škola prijavljuju se i upisuju u Dom u školskoj godini 2026./2027. elektroničkim načinom preko mrežne stranice Informacijskog sustava prijava i upisa u učenički dom (u daljnjem tekstu: ISPUUD) domovi.e-upisi.hr, a na temelju ovog Natječaja. 

IV.
U postupku provedbe elektroničkih prijava i upisa učenika prvih razreda srednjih škola u Dom pripremne i druge radnje provodi Upisno povjerenstvo Doma, u suradnji s osnivačem i s ostalim tijelima uključenim u postupak prijava i upisa. 

Osobni podaci prikupljeni tijekom upisnog postupka koriste se sukladno Općoj uredbi o zaštiti podataka EU 2016/679 i Zakonu o provedbi Opće uredbe o zaštiti podataka (NN 42/2018) slijedom ugovorne i pravne obveze Doma te se pohranjuju kako nalaže Zakon o arhivskom gradivu i arhivima (NN 61/18, 98/19, 114/22, 36/24) i predviđeno Pravilnikom o zaštiti i obradi osobnih podataka.

V.
Pravo izravnoga prijma u Dom ostvaruju:
- učenici kojima su oba roditelja preminula i učenici bez roditelja/skrbnika ili odgovarajuće roditeljske skrbi prema zakonu koji uređuje socijalnu skrb, što se dokazuje potvrdom nadležnog zavoda za socijalni rad,
- učenici na temelju članka 126. Zakona o hrvatskim braniteljima iz Domovinskog rata i članovima njihovih obitelji (»Narodne novine« broj 121/17, 98/2019, 84/21 i 156/23) – djeca smrtno stradalog hrvatskog branitelja iz Domovinskog rata, djeca nestalog hrvatskog branitelja  iz  Domovinskog rata i djeca hrvatskog ratnog vojnog invalida iz Domovinskog rata, ako im redoviti novčani prihodi po članu kućanstva za razdoblje od prethodna tri  mjeseca ne prelaze 60% proračunske osnovice u Republici Hrvatskoj.
Za ostvarivanje navedenih prava iz ove točke učenik je dužan priložiti odgovarajuću dokumentaciju nadležnih tijela ili dati privolu da se navedeni podaci mogu provjeriti u dostupnim bazama podataka nadležnih državnih tijela.


VI.
ELEMENTI VREDNOVANJA I UTVRĐIVANJE UKUPNOGA REZULTATA KANDIDATA
Za prijam učenika prvih razreda srednjih škola u Dom, osim učenika iz točke 5. ovog Natječaja, prijavljenom kandidatu vrednuju se zajednički i dodatni element vrednovanja.
Ljestvica poretka kandidata utvrđuje se na osnovi bodovanja zajedničkog i dodatnog elementa vrednovanja.
Ako dva ili više učenika na zadnjem mjestu ljestvice poretka imaju isti ukupan broj bodova na temelju zajedničkog i dodatnog elementa vrednovanja, upisuju se svi ti učenici.
ZAJEDNIČKI ELEMENT VREDNOVANJA KANDIDATA
Zajednički element vrednovanja za prijam učenika prvih razreda srednjih škola u Dom čine prosjeci zaključnih ocjena iz svih nastavnih predmeta na dvije decimale u posljednja četiri razreda osnovnog obrazovanja pomnožen s koeficijentom petnaest (15).
DODATNI ELEMENT VREDNOVANJA KANDIDATA
Dodatni element vrednovanja kandidata:
– učenik koji je upisao program obrazovanja u Pomorskoj školi Bakar ostvaruje dodatnih petnaest (15) bodova za upis u Dom;
– učenik koji je upisao program obrazovanja za deficitarno zanimanje u Primorsko-goranskoj županiji, a sukladno Preporukama HZZ-a za obrazovnu upisnu politiku i politiku stipendiranja, ostvaruje dodatnih deset (10) bodova;
– učenik na temelju članka 126. Zakona o hrvatskim braniteljima iz Domovinskog rata i članovima njihovih obitelji – djeca smrtno stradalog hrvatskog branitelja iz Domovinskog rata, djeca nestalog hrvatskog branitelja iz Domovinskog rata i djeca hrvatskog ratnog vojnog invalida iz Domovinskog rata, ako ne udovoljavaju uvjetima za izravan smještaj u učeničke domove i djeca hrvatskih branitelja iz Domovinskog rata koji su u obrani suvereniteta Republike Hrvatske sudjelovali najmanje 100 dana u borbenom sektoru, ostvaruju dodatnih deset (10) bodova;
– učenik na temelju članka 48.e Zakona o zaštiti vojnih i civilnih invalida rata (Narodne novine, broj 33/1992, 57/1992, 77/1992, 27/1993, 58/1993, 2/1994, 76/1994, 108/1995, 108/1996, 82/2001, 94/2001, 103/2003, 148/2013 i 98/2019) – djeca osoba poginulih, umrlih ili nestalih pod okolnostima iz članka 6., 7. i 8. toga Zakona, djeca civilnih invalida rata čije je oštećenje organizma nastalo pod okolnostima iz članka 8. toga Zakona i djeca mirnodopskih vojnih i civilnih invalida rata I. skupine sa 100% oštećenja organizma, ako im redoviti novčani mjesečni prihodi po članu kućanstva za razdoblje od prethodna tri mjeseca ne prelaze 60% proračunske osnovice u Republici Hrvatskoj, ostvaruje dodatnih deset (10) bodova;
– učenik čiji je roditelj mirnodopski vojni ili civilni invalid rata koji ima oštećenje organizma veće od 50%, ostvaruje dodatnih pet (5) bodova;
– učenik koji živi u otežanim uvjetima obrazovanja ostvaruje dodatnih 10 bodova po jednoj od osnova:
• ako učenik ima tešku bolest ili ako živi uz jednoga i/ili oba roditelja s dugotrajnom teškom bolesti, što dokazuje liječničkom potvrdom o svojoj težoj bolesti odnosno potvrdom o dugotrajnoj težoj bolesti jednoga i/ili obaju roditelja;
• ako učenik ima teškoće u razvoju, što dokazuje rješenjem o primjerenom programu obrazovanja;
• ako je učenikov roditelj preminuo, što dokazuje fotokopijom smrtovnice;
• ako živi uz jednoga i/ili oba roditelja koji su osobe s invaliditetom upisani/evidentirani u Hrvatskom registru osoba s invaliditetom;
• ako živi uz nezaposlena oba roditelja, u smislu članka 10. Zakona o tržištu rada (»Narodne novine«, broj 118/2018, 32/2020, 18/2022, 156/23 i 152/24), što dokazuje potvrdom o nezaposlenosti obaju roditelja za razdoblje od najmanje prethodna tri mjeseca iz područnoga ureda Hrvatskoga zavoda za zapošljavanje;
• ako živi uz samohranoga roditelja (roditelj koji živi sam s djetetom, sam skrbi o njemu i sam ga uzdržava), korisnika socijalne skrbi, u smislu članka 15. točaka 1. i 5. Zakona o socijalnoj skrbi (»Narodne novine«, broj 18/22, 46/22,119/2022, 71/23 i 156/23), što dokazuje potvrdom o korištenju socijalne pomoći, rješenjem ili drugim upravnim aktom Hrvatskoga zavoda za socijalni rad ili nadležnoga tijela u jedinici lokalne ili područne (regionalne) jedinice i Grada Zagreba o pravu samohranoga roditelja u statusu socijalne skrbi koje su izdale ovlaštene službe u zdravstvu, socijalnoj skrbi i/ili za zapošljavanje;
– učenik koji je u posljednja četiri razreda osnovnog obrazovanja osvojio jedno od prvih triju mjesta na državnome i/ili međunarodnome natjecanju iz znanja i/ili natjecanju školskih sportskih društava ostvaruje dodatnih šest (6) bodova;
– učenik koji je u posljednja četiri razreda osnovnog obrazovanja imao ocjenu iz vladanja uzorno ostvaruje dodatnih pet (5) bodova;
– učenik čiji se brat, odnosno sestra (ili više njih) redovito školuje i stanuje izvan mjesta stalnog prebivališta ostvaruje dodatnih pet (5) bodova po broju braće i sestara;
– učenik s prebivalištem na području otoka ostvaruje dodatnih pet (5) bodova.
 Za ostvarivanje prava iz stavka 1. ove točke učenik je dužan priložiti odgovarajuću dokumentaciju nadležnih tijela ili dati privolu da se navedeni podaci mogu provjeriti u dostupnim bazama podataka nadležnih državnih tijela.
 Vrednuju se državna natjecanja iz znanja iz Kataloga natjecanja i smotri učenika i učenica osnovnih i srednjih škola Republike Hrvatske, koja se provode u organizaciji Agencije za odgoj i obrazovanje, a koja je odobrilo Ministarstvo znanosti i obrazovanja te međunarodna natjecanja koja verificira Agencija za odgoj i obrazovanje, i to u posljednja četiri razreda osnovne škole.
 Vrednuju se natjecanja školskih sportskih društava u posljednja četiri razreda osnovne škole koja su ustrojena prema Propisniku Državnog prvenstva školskih sportskih društava Republike Hrvatske pod nadzorom natjecateljskog povjerenstva Hrvatskoga školskoga sportskog saveza.
 Ako je učenik sudjelovao na nekoliko natjecanja ili na natjecanjima iz više područja, vrsta i razina, boduje mu se najpovoljniji rezultat.


VII.
UPISNI ROKOVI

Ljetni upisni rok
	Opis postupka
	Datum

	Početak prijava u sustav
	29. 6. 2026.

	Prijava odabranih učeničkih domova
	7.7. – 13. 7. 2026.

	Dostava dokumentacije:
1. Dokumenti kojima se ostvaruju dodatna prava za upis u učenički dom (dostavljaju se putem domovi.e-upisi.hr)
	7. – 10. 7. 2026.

	Unos prigovora
	13. 7. 2026.

	Brisanje s lista kandidata koji nisu zadovoljili preduvjete
	13. 7. 2026.

	Objava konačnih ljestvica poretka
	14. 7. 2026.

	Dostava dokumenata koji su uvjet za upis u učenički dom.
Može se obaviti elektroničkim putem na domovi.e-upisi.hr ili dolaskom u Dom na propisane datume.
Točan datum zaprimanja dokumenata uživo stoji na mrežnim stranicama Pomorske škole te na kraju ovog Natječaja.
1. Upisnica (obvezno za sve učenike)
2. Potvrda obiteljskog liječnika o nepostojanju kontraindikacija za smještaj u učenički dom (obvezno za sve učenike)
3. Potpisan ugovor o međusobnim pravima i obvezama (obvezno za sve učenike).
	14. – 16. 7. 2026.

	Objava slobodnih upisnih mjesta za jesenski upisni rok
	22. 7. 2026.




Jesenski upisni rok
	Opis postupka
	Datum

	Početak prijava u sustav i prijava odabranih učeničkih domova
	31.8.. – 2. 9. 2026.

	Dostava dokumentacije:
1. Dokumenti kojima se ostvaruju dodatna prava za upis
učenički dom (dostavljaju se putem domovi.e-upisi.hr)
	31.8. – 1. 9. 2026.

	Unos prigovora
	2. 9. 2026.

	Brisanje s lista kandidata koji nisu zadovoljili preduvjete
	 2.9.2026.

	Objava konačnih ljestvica poretka
	3. 9. 2026.

	Dostava dokumenata koji su uvjet za upis u učenički dom.
Može se obaviti elektroničkim putem na domovi.e-upisi.hr ili dolaskom u Dom na propisane datume.
Točan datum zaprimanja dokumenata uživo stoji na mrežnim stranicama Pomorske škole te na kraju ovog Natječaja.
1. Upisnica (obvezno za sve učenike)
2. Potvrda obiteljskog liječnika o nepostojanju kontraindikacija za smještaj u učenički dom (obvezno za sve učenike)
3. Potpisan ugovor o međusobnim pravima i obvezama (obvezno za sve učenike).
	3. 9. – 4. 9. 2026.

	Objava slobodnih upisnih mjesta nakon jesenskoga upisnog roka
	8. 9. 2026.




VIII.
POSTUPAK PODNOŠENJA I RJEŠAVANJA PRIGOVORA
Učenici i ostali kandidati mogu podnositi usmene i pisane prigovore tijekom provedbe postupka prijava i upisa učenika u učenički dom CARNET-ovoj službi za podršku obrazovnom sustavu u roku i na obrascu za prigovor koji su dostupni na mrežnoj stranici ISPUUD-a.

Rokovi za podnošenje prigovora iz ove točke utvrđeni su u točki VII. ovog Natječaja.


IX.
UPIS UČENIKA U UČENIČKI DOM
Postupak potvrđivanja (zaključavanja) lista prioriteta opisan je na mrežnoj stranici domovi.e-upisi.hr.

Na temelju javne objave konačnih ljestvica poretka učenika u ISPUUD-u učenik ostvaruje pravo upisa u Dom u školskoj godini 2026./2027.

Učenik svoj upis potvrđuje vlastoručnim potpisom i potpisom roditelja/skrbnika na obrascu (upisnici) dostupnom na mrežnoj stranici domovi.e-upisi.hr, koji je dužan dostaviti osobno ili elektroničkim putem Domu u rokovima propisanim u točki VII. ovoga Natječaja.

Nakon što učenik dostavi upisnicu i liječničku potvrdu svoga obiteljskog liječnika o nepostojanju kontraindikacija za smještaj u učeničkom domu, roditelj/skrbnik učenika dužan je potpisati ugovor o međusobnim pravima i obvezama s Domom u rokovima propisanim točkom VII. ovoga Natječaja.

Potpisivanjem upisnice i ugovora o međusobnim pravima i obvezama s Domom učenik je upisan u Dom.

Dostava potpisane upisnice, potvrde obiteljskog liječnika te potpisanog ugovora može se obaviti:
- elektroničkim putem, uz obveznu dostavu originala navedenih dokumenata te fotokopije važeće identifikacijske isprave (osobne iskaznice, putovnice) potpisnika zemaljskom poštom.
- dolaskom u Dom: 14. 7. 2026. od 14.00 do 17.00 sati, 15. 7. 2026. od 11.00 do 14.00 sati ili 16. 7. 2026. od 14.00 do 17.00 sati za ljetni upisni rok, odnosno 4. 9. 2026. od 11.00 do 14.00 sati za jesenski upisni rok

Dokumentacija se donosi osobno na adresu Doma – Učenički dom „Tomislav Hero“, Nautička 8, Bakar, 51222 ili elektroničkim putem na e-mail adresu: dom@ss-pomorska-bakar.skole.hr 

Za vrijeme trajanja upisnog postupka, Dom će, po potrebi, na mrežnoj stranici Pomorske škole Bakar objavljivati dodatne upute i novosti vezane uz upisni postupak.

